סימולציה-מדינית -בטחונית

תרחיש הפתיחה

הזמן: ינואר 2022

תמונת מצב שחקנים בסימולציה:

נשיא ארה"ב ג'ו ביידן- שנה מכניסת הנשיא האמריקני לתפקידו.

בישראל יש ממשלה לאומית יציבה של הליכוד כולל חרדים ומפלגות ימין נוספות.

הרשות הפלסטינית בהנהגת אבו מאזן (מצב בריאותי לא טוב)

חמאס בהנהגת איסמעיל הנייה (מדיני), יחיא סינואר (צבאי) וסאלח ערורי (חו"ל).

רוסיה בהנהגת הנשיא פוטין

מצרים בהנהגת עבד אל -פתח א-סיסי.

ירדן בהנהגת המלך עבדאללה.

תורכיה בהנהגת ארדואן.

איחוד האמירויות בהנהגת ח'ליפה בן זאיד

איראן בהנהגת המנהיג העליון עלי ח'מנאי (חולה ולא נראה בציבור מזה חודשיים) נשיא חסן רוחאני שנבחר לכהונה נוספת.

**תרחיש דמיוני**

**אנו מצויים בינואר 2022, שנה וחודש לאחר אישור והפצת חיסון לקורונה, רוב מדינות העולם עסוקות בבעיות פנים, כלכלה ובכלל זאת שיפור מערכת הבריאות וחיסון האוכלוסייה. מדיניות חוץ חדשה של הממשל בארה"ב מביאה למפגש פסגה בין נשיא סין לנשיא ארה"ב בחודש יוני 2021 שבו נחתם הסכם בין המדינות והסתיימה מלחמת הסחר ביניהם. בחודש אוגוסט, לאחר פסגה בין נשיא רוסיה לנשיא ארה"ב, נקבע כי שתי המדינות יפעלו במשותף לסיום הסכסוכים בארמניה, אוקראינה, סוריה ולוב. שווקי העולם הגיבו בחיוב להודעות של מנהיגי העולם, וניכר כי הכלכלות הגדולות בעולם התחילו לחזור לעצמן אחרי משבר הקורונה. בדצמבר 2021 התכנסו מנהיגי העולם לכינוס משותף בפריז. במושב הסיום של הכינוס נשא נשיא ארה"ב**

**ג'ימס ביידן נאום חגיגי:**

"בשנה האחרונה עסקנו כולנו בהבראה ובשיקום המדינות שלנו. אנחנו פועלים בסיוע ארגון הבריאות העולמי לחסן את אוכלוסיית העולם מקורונה. בשנה האחרונה כל מדינה התמקדה בשיקום הכלכלה שלה ועתה יש צורך לפעול ביחד על מנת להתניע את הכלכלה העולמית. לאחרונה נפגשתי עם מנהיג סין וחתמנו על הסכם חדש שישים את מחלוקות העבר מאחורינו. בסבב שיחות עם ולדימיר פוטין מנהיג רוסיה ומנהיגי אירופה קבענו, כי עלינו לפתור ביחד שורה של סכסוכים. בפגישה שקיימתי עם מנהיג טורקיה ארדואן הסכמנו כי עלינו לסיים את משבר הפליטים בטורקיה ובאירופה וכי חייבים להגיע לפתרון בסוריה ובלוב. אני מאמין כי עלינו לפעול ביחד על מנת להבטיח עולם טוב יותר לאנושות כולה.

בכוונתי לקיים שיחות עם איראן בחודש יולי וכרגע נציגים של מחלקת המדינה עוסקים בגיבוש המתווה הנכון לשיחות עם האיראנים נשיאי רוסיה וסין תומכים במהלך זה שיביא ליציבות אזורית.

בשנה האחרונה מחלקת המדינה קיימה התייעצויות עם מנהיגי האזור במזרח התיכון, אני מזמין את ראש ממשלת ישראל ואת ראש הרשות הפלסטינית לבוא להידבר ולהתניע מחדש את הדיאלוג ביניהם.

המשא ומתן שאנחנו מציעים יתנהל בשני ערוצים מקבילים - ערוץ טרילטרלי ארה"ב-ישראל-רשות פלסטינית, וערוץ מולטילטרלי, בהשתתפות כל מדינות האזור ובהובלה של סעודיה ומצרים, לדון בסוגיות דחופות על סדר היום. אני הזמנתי גם את רוסיה, סין, טורקיה האיחוד האירופי והאו"ם לקחת חלק במסלול הזה, ומבטיחים לעדכן אותם בהתפתחויות בערוץ הטרילטרלי.

המתווה שאני מניח כאן היום הוא הבטחה גדולה לעתיד של הישראלים הפלסטינים, של המזרח התיכון ושל העולם כולו. הגיע זמן שנצעד קדימה למען הדורות הבאים.

אני מזמין את מנהיגי ישראל והרשות הפלסטינית יחד עם מנהיגי מצרים, ערב הסעודית, מדינות המפרץ, טורקיה, ירדן ומנהיגים נוספים, לוועידת שלום אזורית שבה נדון בפתרון הוגן ומוסכם לסוגיה הפלסטינית ולסוגיות אזוריות נוספות במזרח התיכון שתיערך ב-23 בפברואר 2022.

**בעוד חודשיים בדיוק ניפגש בבית הלבן ונפתח** רשמית את המשא ומתן. אני פונה מכאן למנהיגים של ישראל ושל העם הפלסטיני: אל תחמיצו את ההזדמנות ההיסטורית. למנהיגי העולם אני אומר, הביעו תמיכה פומבית וסייעו למהלך, אני רואה בכם שותפים. אני פונה גם ישירות לשני העמים, שסבלו וסובלים כל מהסכסוך הזה:הוא עלה לכם יותר מדי, הגיע הזמן לסיים אותו. אני וארצות הברית כאן כדי לעזור לכם לעשות את זה. כולי תקווה ואמונה שנצליח. תודה רבה."

**יום פתיחת הסימולציה הוא יום ג', ה- 23.2.2022 – מועד הטקס בבית הלבן אליו הוזמנו המנהיגים. על כל מנהיג לשאת הצהרה קצרה של עד 5 דקות .**

**סדר הדוברים בפתיחת המשא ומתן:**

1. נשיא ארה"ב
2. נשיא רוסיה
3. ראש ממשלת ישראל
4. ראש הרשות הפלסטינית
5. נשיא מצרים
6. מלך ירדן
7. נשיא טורקיה
8. נציג איחוד האמירויות
9. נציג/ת האיחוד האירופי

שבועיים לאחר נאום הנשיא ביידן הדליף ה'ניו יורק טיימס' חלקים מרכזיים מתוך המתווה האמריקני, ובכלל זה תיקונים והבהרות לתוכנית טראמפ שהוצגה בינואר 2020. **הממשל האמריקאי לא הכחיש ולא אישר את הפרסום.**

* **גבולות-** תוקם מדינה פלסטינית על בסיס רצועת עזה ושטחי יהודה ושומרון שתזכה להכרה באו''ם ומצד ארה"ב,. גם ישראל תכיר בה. גודל השטח של המדינה הפלסטינית יהיה בין 70% ל-80% משטחי הגדה המערבית ובכלל זה חילופי שטחים שיידונו במו"מ. בקעת הירדן תהיה בריבונות ישראלית בגבולות שיוסכמו במו'מ
* **הכרה הדדית-** רש"ף תכיר בישראל כמדינת-הלאום היהודית המממשת את עקרון ההגדרה העצמית של העם היהודי, ומדינת ישראל תכיר במדינה הפלסטינית כמדינת-הלאום הפלסטינית המממשת את זכות ההגדרה העצמית של העם הפלסטיני, ובכלל זה הכרזה על סיום הסכסוך וסילוק התביעות ההדדיות.
* **הקמת המדינה הפלסטינית –** מנגנון אמריקני הוא שיקבע האם הרשות הפלסטינית עומדת בהתחייבויות שלהטרם הקמת המדינה. למנגנון תהיה ועדה מייעצת של הקוורטט. למדינה הפלסטינית יותר לקיים הסכמים ובריתות עם מדינות וארגונים, בכפוף לעקרונות המשפט הבין לאומי.
* **ירושלים-** ירושלים המערבית תהיה בירת ישראל, וירושלים המזרחית בירת המדינה הפלסטינית. בעיר העתיקה ובהר הבית יכון משטר מיוחד, במעורבות סעודיה, ירדן, מרוקו, הוותיקן והאו"ם. יישמר מעמדה המיוחד של ירדן בהר הבית. המקומות הקדושים לכל דת ינוהלו על ידי נציגים מוסכמים שלה. הסדרים מפורטים ייקבעו במו"מ.
* **פליטים-** פליטים פלסטיניים יורשו לחזור למדינה הפלסטינית ללא הגבלה, בכפוף למדיניותה. ישראל תתיר התיישבות מחדש בשטחה למספר מסוים של פליטים, בעיקר על בסיס איחוד משפחות. מדינות ערב יקימו קרן פיצויים מיוחדת לשיקום הפליטים, ואלו מתוכם שיבחרו להישאר במקום מושבם הנוכחי (לבנון, סוריה, ירדן, ועוד) יקבלו זכויות אזרחיות מלאות ופיצויים.
* **סידורי ביטחון-** המדינה הפלסטינית תהיה מפורזת וייקבעו סידורי ביטחון מיוחדים למשך 75 שנה. הפלסטינים יהיו אחראים לפירוז עזה מנשק ולהתארגנות ביטחונית תחת עקרון one gun"". כוחות צה"ל יהיו אחראיים על מניעת טרור כנגד ישראל, וכוחות פלסטיניים על שמירת הביטחון במדינה הפלסטינית. גם כוחות אמריקניים ובינ"ל ימלאו תפקיד אקטיבי בגבולות. הסדרים פרטניים ייקבעו במו"מ שבו יקחו חלק לצד ארה"ב, ישראל ופלסטין, וכן מצרים, ירדן, סעודיה ואו"ם.
* **בטחון אזורי –** סוגיית הגרעין האיראני, הטילים הבליסטיים ומימון טרור:

ארה"ב תוביל ועידת בטחון אזורית למזה"ת, שתתכנס בוושינגטון ב-11 במרץ 2022. הוועידה תהיה פתיחת מו"מ להסדר בטחון אזורי חדש במזרח התיכון ובכלל זה הסוגיות שבמחלוקת: הגרעין האיראני, הטילים הבליסטיים האיראנים ומימון ותמיכה בטרור. לוועידה יזומנו כל מדינות המזרח התיכון, כולל איראן, כל החברות הקבועות במועב"ט, האיחוד האירופי, וכן הודו, פקיסטן, אינדונזיה ומלזיה.

* **התנחלויות-** עתיד ההתנחלויות ייקבע במשא ומתן, בכפוף לעקרונות הבאים-
* ייעשה ניסיון להקטין ככל האפשר את מספר המתיישבים והישובים שיפונו ממקומם הנוכחי.
* תהיה זיקה בין כמות המתנחלים שיורשו להישאר במדינה הפלסטינית, לבין כמות הפליטים שיורשו לשוב לשטח ישראל.
* תישמר רציפות טריטוריאלית מירבית של ישראל והמדינה הפלסטינית.
* המדינה הפלסטינית תהיה בעלת כושר-קיום כלכלי.
* כלכלה ותשתיות-
* ישראל והמדינה הפלסטינית ינהלו מו"מ על הסכם אזור סחר חופשי. ארה"ב והמדינה הפלסטינית ינהלו מו"מ על הסכם אזור סחר חופשי חדש.
* ארה"ב, האמירויות ומדינות ערב וכן- בכפוף להסכמתן- גם האיחוד האירופאי וסין, יקימו קרן השקעות רב-לאומית ייעודית לתשתיות במדינה הפלסטינית, בדגש על רצועת עזה.
* בעזה יוקמו נמל , ושדה תעופה עצמאיים . ארה"ב תקים קונסורציום ייעודי להקמת המעבר היבשתי בין עזה לאיו"ש, תוך בחינת האופציה של מנהרה או מעבר עילי. המעבר יהיה בניהול בינ"ל למשך 25 שנה.
* ישראל תתיר למדינה הפלסטינית לפתח את מאגר הגז "עזה מארין" באופן מידי.
* **גבולות הקבע של המדינה הפלסטינית-** המו"מ על גבולות הקבע יתבסס על העקרונות הבאים-
* רציפות טריטוריאלית וקיימות (Viability) של המדינה הפלסטינית.
* גבולות בני- הגנה לישראל ולמדינה הפלסטינית.
* הבטחת חסימה מוחלטת של טרור חוצה- גבולות מכל סוג שהוא, כולל מנהרות, מרגמות, רקטות וטילים, וכן הברחות אמל"ח, פעילי טרור, חומרי גלם לטרור וכספי טרור**.**
* בנוסף לחילופי שטחים בין ישראל למדינה הפלסטינית, תתקיים בדיקת אפשרויות לחילופי שטחים משולשים ומרובעים עם מצרים, סעודיה וירדן.
* **יישום היוזמה הסעודית-ערבית**

סעודיה תקרא לכל מדינות ערב והאסלאם לכונן בהדרגה יחסים עם ישראל, בכפוף להתקדמות המו"מ. צעדים ראשונים יבוצעו מיד-

* סעודיה תנפיק כמה מאות ויזות לאנשי עסקים ישראליים, ותיכנס למשא ומתן עם ישראל על כניסות תיירים.
* משחק ידידות בין נבחרות הכדורגל של ישראל וסעודיה ייערך בקרוב, במקום שיוסכם בין שני הצדדים.
* קטאר תנקוט בצעדים זהים לאלו של סעודיה.
* עומאן תפתח בישראל שגרירות וישראל תפתח שגרירות במסקט.
* **אשרור ההסכם על ידי הצדדים-** לאחר שייחתם ההסכם, בתוך שנה לכל היותר, הוא יובא לאישרור במוסדות הרשמיים ע"י כל אחד מן הצדדים, על פי חוקיו הוא ואח"כ יאושר באו''ם.

**תגובות:**

בזירה הבינ"ל יש תגובות חיוביות רבות למהלך האמריקני. סין ורוסיה הודיעו על תמיכתן העקרונית ביוזמה.

האיחוד האירופי, וכן גרמניה, צרפת, בריטניה, איטליה, ספרד, הביעו תמיכה ביוזמה.

בעולם הערבי- סעודיה, מצרים, ירדן, מאע"ם מרוקו ותוניס הביעו תמיכה.

בעולם המוסלמי- אינדונזיה ומלזיה, בירכו על היוזמה והביעו תמיכה פומבית בקיומו של התהליך.

איראן –פרסמה הודעה לקונית בה נאמר כי הרפובליקה האסלאמית תתמוך בפתרון צודק ובר קיימא בפלסטין.

נשיא תורקיה פרסם הצהרת תמיכה בחידוש שיחות השלום והודיע כי 'יתנגד לכל יוזמה שתקפח את זכויותיהם ההיסטוריות של הפלסטינים על אדמתם'.

הצדדים עצמם שומרים לפי שעה על שתיקה. ראש ממשלת ישראל והנשיא אבו מאזן הודיעו כי הם בוחנים את הפרטים ונמנעו מכל תגובה רשמית.

תנועת החמאס הודיעה כי היא שוקלת את צעדיה.

האופוזיציה בישראל: בשמאל הביעו תמיכה ביוזמה, וקראו לראש הממשלה לא להחמיץ את ההזדמנות ההיסטורית. בקרב סיעות הקואליציה והליכוד ניכרים מתחים קשים באגפים הימניים של כל מפלגה. מנהיג "ימינה" נפתלי בנט קורא לממשלה שלא להפקיר את ביטחון ישראל. סיעות הימין באופוזיציה קוראות לציבור ביש"ע לצאת ולהפגין נגד היוזמה.

הג'יהאד האיסלמי הפלסטיני הודיע כי יתנגד בכל הדרכים העומדות לרשותו.

מנהיג חיזבאללה הודיע בנאום ששודר בעצרת בביירות כי ארה"ב איננה מתווך הוגן והיא מנסה לכפות את רצונה על הפלסטינים בעזרת מדינות ערב שבגדו באחיהם הפלסטינים, וקרא להמונים לצאת ולהפגין נגד המדינות.

איראן הוציעה הודעה לקונית על כך שהיא מודאגת מאפשרות כפייה על הרשות הפלסטינית ומקיפוח של הדרישות הצודקות והלגיטימיות של העם הפלסטיני וקראה למעורבות רוסית סינית במסלול השיחות.

**הוראות למובילי קבוצות הסימולציה:**

1. בתהליך ההכנה עליכם לקרוא את התרחיש ולקיים למידה קבוצתית שבה תכינו את האסטרטגיה שלכם לקראת הטקס בבית הלבן ולקראת המשא והמתן שיבוא בעקבותיו. מומלץ לעבוד על פי גישת העיצוב .
2. שימו לב לגאנט ההכנות לסימולציה ובכלל זה טעינות במליאה לכלל הקורס וזמן ההכנה לכל קבוצה לסימולציה שיהיה כשלושה ימים.
3. בשלושת הימים שיעמדו לרשות כל קבוצה עליכם לקיים הבניית למידה בזהות של השחקן אותו אתם מייצגים.
4. האלוף ייפגש עם הקבוצות בלו"ז שיקבע. עליכם להציג לו את תהליך הלמידה שקיימתם ואת האסטרטגיה שלכם. בסוף הפגישה יינתן עותק של מצגת האסטרטגיה הקבוצתית.
5. בפתיחת הסימולציה כל מנהיג יישא הצהרה של 5 דקות במסגרת הטקס.
6. בסוף הפתיחה החגיגית יכנסו הקבוצות לתהליך של שיחות הדדיות על מנת לקדם את האסטרטגיה שלהם. כלל השיחות יהיו על פי הפורמט.
7. קבוצות ישראל והרש"פ ידונו ב-2 סוגיות ליבה לעומק מטעמי זמן ומיקוד, הסוגיות שנבחרו הם סוגיית הגבולות והסדרי הביטחון וסוגיית המקומות הקדושים.
8. ניתן לשנות אסטרטגיה תוך כדי התהליך ובלבד שעדכנתם את המדריך המלווה של הקבוצה והוצאתם עדכון בכתב .